ଓ୍ବାଶିଂଟନ୍ ୧୯/୦୧ : ଆମେରିକାର ରାଷ୍ଟ୍ରପତି ନିର୍ବାଚିତ ହୋଇଥିବା ଜୋ ବାଇଡେନ୍ ଗୋଟିଏ ସ୍ବତନ୍ତ୍ର ବିଲ୍କୁ କାର୍ଯ୍ୟକାରୀ କରିବାକୁ ଘୋଷଣା କରିଛନ୍ତି । ସେ କହିଛନ୍ତି ସରକାର ତିଆରି ହେବାର ପ୍ରଥମ ଦିନ ରେ ଦେଶରେ ରହୁଥିବା ପ୍ରାୟ ୧୧ ମିଲିୟନ (୧.୧କୋଟି) ପ୍ରବାସୀଙ୍କୁ ନାଗରିକତ୍ବ ପ୍ରଦାନ କରାଯିବ । ଟ୍ରମ୍ପଙ୍କ ଏହି ପଲିସି ଫେଲ୍ ମାରିବା ପରେ ଏଭଳି କହିଛନ୍ତି ନିବନିର୍ବାଚିତ ରାଷ୍ଟ୍ରପତି ।
ଗତ ୪ ବର୍ଷ ଧରି ରାଷ୍ଟ୍ରପତି ଡୋନାଲ୍ଡ ଟ୍ରମ୍ପଙ୍କ ପ୍ରତିବନ୍ଧକ ନୀତି ଯୋଗୁଁ ପ୍ରବାସୀମାନେ ବିଭିନ୍ନ ସମସ୍ୟାର ସମ୍ମୁଖୀନ ହୋଇଥିଲେ । ବାଇଡେନ୍ କହିଛନ୍ତି, ଲାଟିନୋ ଭୋଟର ଏବଂ ଅନ୍ୟ ପ୍ରବାସୀ ସମ୍ପ୍ରଦାୟ ପାଇଁ ଏକ ପ୍ରମୁଖ ଅଭିଯାନର ଦ୍ବାରା ନାଗରିକତ୍ବ ପ୍ରଦାନ କରିବାକୁ ଆଇନ ଅଣାଯିବ ।
ଜଣେ ପ୍ରାର୍ଥୀ ଭାବରେ ବାଇଡେନ ଇମିଗ୍ରେସନ ଉପରେ ଟ୍ରମ୍ପଙ୍କ କାର୍ଯ୍ୟକଳାପକୁ ଆମେରିକାର ମୂଲ୍ୟବୋଧ ଉପରେ ନିରନ୍ତର ଆକ୍ରମଣ ବୋଲି କହିଛନ୍ତି ଏବଂ ସୀମା ନିର୍ବାହ ଜାରି ରଖିବା ପାଇଁ ସେ ଟ୍ରମ୍ପଙ୍କ ଦ୍ବାରା ହୋଇଥିବା କ୍ଷୟକ୍ଷତିର ସମାଧାନ କରିବେ ବୋଲି ପ୍ରତିଶ୍ରୁତି ଦେଇଛନ୍ତି ।
ଆଇନ ଅନୁଯାୟୀ ଯେଉଁମାନେ ୧ ଜାନୁୟାରୀ ୨୦୨୧ ସୁଦ୍ଧା ଆମେରିକାରେ ରହୁଥିବେ ସେହି ବ୍ୟକ୍ତିମାନଙ୍କ ପାଇଁ ସ୍ବତନ୍ତ୍ର ନିୟମ ଅନୁଯାୟୀ ୫ ବର୍ଷ ପାଇଁ ଅସ୍ଥାୟୀ ଭାବେ ରହିବାକୁ ଅନୁମତି ଦିଆଯିବ । ଯଦି ସେମାନେ ପୃଷ୍ଠଭୂମି ଯାଞ୍ଚ କରନ୍ତି, ଟିକସ ଦିଅନ୍ତି ଏବଂ ଅନ୍ୟାନ୍ୟ ମୌଳିକ ଆବଶ୍ୟକତା ପୂରଣ କରନ୍ତି ତେବେ ସ୍ଥାୟୀ ଭାବେ ରହିବାକୁ ଆବଶ୍ୟକ ପ୍ରମାଣ ପତ୍ର ୩ ବର୍ଷକୁ ହ୍ରାସ କରାଯିବ । ଯାହା ଦ୍ବାରା ଆମେରିକାରେ ରହୁଥିବା ପ୍ରବାସୀମାନେ ୩ ବର୍ଷ ପରେ ଆମେରିକାର ସ୍ଥାୟୀ ନିବାସୀ ହେବାରେ କେଯଣସି ଅସୁବିଧା ହେବ ନାହିଁ ।
ଏହା ବାଦ ଟ୍ରମ୍ପଙ୍କର ଆଉ କିଛି ନିଷ୍ପତ୍ତିକୁ ମଧ୍ୟ ପରିବର୍ତ୍ତନ କରିପାରନ୍ତି ଜୋ ବାଇଡେନ୍ । ବିଭିନ୍ନ ଦେଶରୁ ଆସୁଥିବା ମୁସଲିମମାନଙ୍କୁ ଆମେରିକାରେ ପ୍ରବେଶ କଟକଣାକୁ ହଟାଇପାରନ୍ତି ବାଇଡେନ୍ । ପୂର୍ବରୁ ଟ୍ରମ୍ପ ମୁସଲିମ ଦେଶର ନାଗରିମାନଙ୍କୁ ଆମେରିକା ଯିବା ପାଇଁ କଟକଣା ଲଗାଇଥିଲେ । ଏହା ଆଇନକୁ ଖୁବ ଶୀଘ୍ର ରଦ୍ଦ କରାଯିବା ପାଇଁ ଯୋଜନା କରାଯାଉଥିବା କହିଛନ୍ତି ନବ ନିର୍ବାଚିତ ରାଷ୍ଟ୍ରପତି ଜୋ ବାଇଡେନ୍ ।
